பாடம் 2
மனிதனுக்குத் தேவையான யாவும்
நோக்கம்: தேவன் ஆதாமையும் ஏவாளையும் தம்முடன் ஒன்றாக வாழும்படி ஒரு பூரணமான உலகத்தில் படைத்தார் என்பதைப் பிள்ளைகளுக்குக் கற்பித்தல்.
வேத வாசிப்பு: ஆதியாகமம் 2:7-25
மனப்பாட வசனம்: ஆதியாகமம் 1:27 – “தேவன் தம்முடைய சாயலாக மனிதனைச் சிருஷ்டித்தார்; தேவசாயலாகவே அவனைச் சிருஷ்டித்தார்; ஆணும் பெண்ணுமாக அவர்களைச் சிருஷ்டித்தார்.”
பாடத்தை நடத்துதல்
தொடக்கப் புள்ளி
வாழ்வதற்கு நமக்கு உண்மையில் என்னென்ன தேவை என்று வகுப்பினரைக் கேளுங்கள். காற்று, சுத்தமான தண்ணீர், உணவு ஆகியவை நமது அடிப்படைத் தேவைகளில் சில.
இன்றைய போதனையின் முக்கிய குறிப்புகள்
1. தேவன் மனிதனைத் தரையின் மண்ணினால் உருவாக்கி, அவனுக்குள் ஜீவ சுவாசத்தை ஊதினார் (1:27; 2:7).
2. தேவன் மனிதனுக்கு வாழ்வதற்கு ஓர் அழகான தோட்டத்தைக் கொடுத்தார்; அங்கு அவனுக்குத் தேவையான எல்லாம் இருந்தது (2:8-14).
3. அந்தத் தோட்டத்தைப் பயிரிட்டுப் பராமரிப்பதே மனிதனின் வேலையாயிருந்தது. அது ஓர் அருமையான வேலை; ஏனெனில் எல்லாம் நன்றாக, சரியான இடத்தில் வளர்ந்தது. களைகளோ முட்செடிகளோ இல்லை. தனக்கு எல்லா மிருகங்கள்மேலும் அதிகாரம் உண்டு என்பதைக் காட்ட ஆதாம் அவற்றிற்குப் பெயரிட்டான். அவை ஒன்றையொன்றோ ஆதாமையோ துன்புறுத்தவில்லை. உலகில் பயம் என்பதே இல்லை (1:26; 2:15-17, 19-20).
4. ஆனால் பூமியிலுள்ள எல்லா உயிரினங்களிலும் ஆதாமுக்குப் பொருத்தமான துணையோ, உண்மையான தோழரோ இல்லை. மிருகங்களாலும் பறவைகளாலும் இந்த ஏக்கத்தை முழுமையாக நிறைவேற்ற முடியவில்லை; ஆகவே தேவன் ஏவாளை உண்டாக்கினார். ஆதாமின் அதே சதையிலிருந்து ஏவாள் உண்டாக்கப்பட்டதாக வேதாகமம் சொல்வது, ஆணும் பெண்ணும் (1) ஒருவருக்கொருவர் என்றே படைக்கப்பட்டவர்கள் என்பதையும், (2) ஒருவருக்கொருவர் சமமானவர்கள் என்பதையும் எப்படிக் காட்டுகிறது என்பதை விளக்குங்கள் (2:18, 20-24).
5. ஆதாமும் ஏவாளும் அந்த அழகான தோட்டத்தில் மகிழ்ச்சியாக ஒன்றாக வாழ்ந்தார்கள். படம் 2-ஐக் காட்டுங்கள். தங்கள் உடல் நிர்வாணமாயிருப்பதைக் குறித்து அவர்கள் வெட்கப்படாததால் ஆடை அணியவில்லை. நண்பர்கள் பேசிக்கொள்வது போல அவர்கள் தேவனுடன் பேச முடிந்தது. அந்தப் பூரணமான வாழ்க்கையில் துக்கமோ தீமையோ மரணமோ இல்லை.
மனப்பாட வசனத்தைப் பதிய வைத்தல்
பிள்ளைகள் வசனத்தைக் கற்றுக்கொள்ளும்போது, ஆதியாகமம் 1:27-ஐ அவர்கள் பார்க்கும்படி காட்டுங்கள் அல்லது உயர்த்திப் பிடியுங்கள்.
கதைக்கு நமது பதிலளிப்பு
தேவன் தம்முடைய அழகான உலகை நாம் அனுபவிக்கும்படி நம்மைப் படைத்தார். இந்தப் பாடத்தின் முதல் பகுதியில் சொல்லப்பட்ட ஆலோசனைகளில் எவற்றையாவது பிள்ளைகள் நடைமுறையில் செய்தார்களா என்று வகுப்பினரிடம் கேட்டுப் பாருங்கள்.
தேவனே நமக்கு நம் உடலைக் கொடுத்தார். உடலைத் திடமாகவும் வலுவாகவும் வைத்திருக்க உதவும் இரண்டு அல்லது மூன்று எளிய சுகாதார விதிகளை வகுப்பினர் உருவாக்கட்டும். உடல் சுத்தம், சரிவிகித உணவு, சுத்தமான தண்ணீர், போதிய உடற்பயிற்சி, போதிய தூக்கம் போன்ற அடிப்படைகளை அந்த விதிகள் குறிப்பிட வேண்டும்.
ஆதியாகமம் 1:27 – “தேவன் தம்முடைய சாயலாக மனிதனைச் சிருஷ்டித்தார்; தேவசாயலாகவே அவனைச் சிருஷ்டித்தார்; ஆணும் பெண்ணுமாக அவர்களைச் சிருஷ்டித்தார்.”
